শিশুদের পাতে নিম্নমানের খাবার, আইসিডিএস সেন্টারে অস্বাস্থ্যকর পরিবেশে রান্না

মুর্শিদাবাদ: আইসিডিএস সেন্টারে (ICDS Centre) পড়ুয়াদের নিম্নমানের খাবার পরিবেশন (Low Quality Food)। অস্বাস্থ্যকর পরিবেশে তৈরি হচ্ছে খাবার। এই ছবি ধরা পড়েছে মুর্শিদাবাদের রানীতলা থানার অন্তর্গত কামারী মাঠপাড়া ০৯২৩ আইসিডিএস সেন্টারে (ICDS Centre)। যার জেরে তীব্র চাঞ্চল্য ছড়িয়েছে। অভিযোগ, দীর্ঘদিন ধরে শিশুদের দেওয়া খাবারের মান অত্যন্ত নিম্নমানের। অভিভাবকদের দাবি, খোলা আকাশের নিচে অস্বাস্থ্যকর পরিবেশে রান্না করা হয় খাবার। যার জেরে শিশুদের স্বাস্থ্য নিয়ে ঝুঁকি বাড়ছে।

তবে শুধু সেন্টারের হাল নয়, প্রধান শিক্ষিকার বিরুদ্ধেও একাধিক অনিয়মের অভিযোগ তুলেছেন স্থানীয়রা। অভিযোগ, শিশুদের পুষ্টির খাবার কমিয়ে রান্নার সরঞ্জাম কেনার জন্য চাপ সৃষ্টি করা হচ্ছে। পাশাপাশি, ১৫ অগাস্ট স্বাধীনতা দিবস পালিত হয়নি বলেও ক্ষোভ উগরে দিয়েছেন গ্রামবাসীরা।

আরও পড়ুন: রাইটার্সের সামনে সেনাবাহিনীর গাড়ি আটকাল কলকাতা পুলিশ

স্থানীয়রা জানিয়েছেন, শিশুদের পুষ্টি ও স্বাস্থ্যের সঙ্গে এমন অবহেলা কোনওভাবেই মেনে নেওয়া যায় না। অবিলম্বে এ বিষয়ে তদন্ত করে দোষীদের বিরুদ্ধে উপযুক্ত ব্যবস্থা গ্রহণের দাবি জানিয়েছেন তাঁরা। স্থানীয় বাসিন্দাদের অভিযোগের পরিপ্রেক্ষিতে এলাকায় উত্তেজনা ছড়িয়ে পড়েছে। এখন এই ঘটনায় স্বাভাবিকভাবেই ছোট ছোট পড়ুয়াদের সু-স্বাস্থ্য নিয়ে প্রশ্ন উঠছে। শিশুদের ভালো মানের খাবার পরিবেশনের পরিবর্তে কেন রান্নার সরঞ্জাম কেনার জন্য চাপ সৃষ্টি করা হচ্ছে? কেনই বা অস্বাস্থ্যকর পরিবেশে রান্না হচ্ছে? উঠছে একাধিক প্রশ্ন।

দেখুন অন্য খবর